Inperking: Alles wat jy mag en nié mag nie | Netwerk24
Deur Jana Marx en Llewellyn Prince 26 Maart 2020 05:03
Die aankoop en gebruik van alkohol in die openbaar word verbied.
Die polisie gaan sy eenhede vermeerder wat optree teen huishoudelike geweld. Slagoffers kan die polisie skakel op 0800 150 150. Bel 10111 vir misdaadgevalle.
Alle grensposte (en hawens) is gesluit en net goedere sal deur sommige grensposte toegelaat word. Buitelanders wat in die land aangekom het net voor die inperking, sal tot tydelike huisvesting beperk word en mag aan kwarantyn-prosesse onderwerp word.
Dr. Aaron Motsoaledi het gesê binnelandse sake gaan net tydelike identiteitsdokumente in die 21 dae uitreik. Geen aansoeke vir nuwe ID's sal verwerk word nie en geen paspoorte, nuwe geboortesertifikate of huweliksertifikate (oud of nuut) sal uitgereik word in die 21 dae nie. Daar sal net vervangingsgeboortesertifikate daartydens uitgereik word.
Alle pendelvervoerdienste word gestaak, met die uitsondering van busse, taxi's, vervoerdienste soos Uber en private motors om werkers te vervoer wat noodsaaklike dienste lewer, of vir mense om noodsaaklike dinge te doen, soos om kos te koop of om mediese behandeling te bekom. Openbare vervoer mag nie meer as 50% van hul gelisensieerde kapasiteit vervoer nie. As 'n taxi dus 14 mense kan vervoer, mag hy nou net sewe vervoer.
Alle internasionale asook plaaslike vlugte word gestop. Net noodsaaklike vrag sal in die land toegelaat word. Goedere uit hoërisiko-lande moet ontsmet word.
Plesierbote word die hawens verbied. Noodsaaklike vrag sal by hawens ontvang word.
Minibustaxi's: Taxi's wat gefinansier word deur Sifa sal 'n drie maande paaiement-vakansie kry. Banke oorweeg soortgelyke stappe. Taxi's sal net noodsaaklike dienste se personeel mag vervoer. Die tye is van 05:00 tot 09:00 in die oggend en smiddae van 16:00 tot 20:00. Voorsorgmaatreels teen die virus moet vir elke rit getref word. Die regering sal help waar moontlik.
Metertaxi's en Uber- en ander dienste sal toegelaat word om noodsaaklike dienste se personeel te vervoer. Hulle sal ook van 05:00 tot 09:00 en weer van 16:00 tot 20:00 mag ry. Hierdie voertuie moet ook ontsmet word.
Busse sal net mense vervoer wat noodsaaklike dienste lewer, "soos Eskom-werkers of diegene wat na die hospitaal gaan". Alle oorgrensbeweging van mense word verbied. Goedere kan wel nog na en van buurlande in- en uitgevoer word.
As jou bestuurslisensie tydens die inperking verval, sal dit steeds vir die duur van die inperking geldig wees.
Waar mense 'n noodsaaklike diens moet lewer, maar nie toegang tot vervoer het nie, moet die werkgewer vir die vervoer sorg op voorwaarde dat die voertuig nie meer as 50% van sy gelisensieerde kapasiteit mag vervoer nie.
Die departement van vervoer sal direktiewe uitreik vir mense wat noodsaaklike goedere wil bekom, maar nie toegang tot private vervoer het nie.
Niemand sal vir enige skade of verliese vergoed word wat ontstaan weens 'n "ter goedertrou-optrede" (bona fide) deur enige wetstoepasser nie. As 'n polisiebeampte byvoorbeeld jou kar deursoek en nié-kwaadwillig iets beskadig, mag jy hom/haar nie daarvoor dagvaar nie.
Lees ook: Wat is oop en wat is toe? Hier is die lys
Slegs 50 mense sal by 'n begrafnis toegelaat word.
Joernalilste moet hul perskaarte, ID dokumente en 'n bewys van hul werkgewer wys, voordat hulle mag rond beweeg.
Jy mag nie in die straat met jou hond gaan stap nie of gaan draf nie.
Groot winkelsentrums sal gesluit wees.
Jy mag slegs by jou naaste winkel inkopies doen.
Winkels wat noodsaaklike goedere verkoop word verbied om enige ander goedere te verkoop
Beperkte openbare vervoer slegs tussen 05:00 – 09:00 en 16:00 – 20:00.
Enige plek of perseel waar kerk, kulterele, sport, vermaak, ontspanning of soortgelyke aktiwiteite plaasvind, sal gesluit wees. So ook casino's, parke, gastehuise, strande en vlooimartke.
In gevalle waar geskeide ouers toesig deel oor 'n kind, sal 'n kind moontlik die 21 dae slegs by een ouer moet deurbring. - saamgestel deur Arisa Janse van Rensburg